Heitar umræður hafa myndast á samfélagsmiðlum í kjölfar þess að Hafnarfjarðarbær ákvað að setja takmörk á veru hestvagns fyrir börn í Jólaþorpinu í bænum . Ákvörðunin var tekin í kjölfar ábendinga frá Veganbúðinni , sem er í Strandgötu sem vagninn ekur um . Bettina Wunsch , hestakona sem hefur séð um vagninn síðastliðin fimm ár , birti færslu á Facebook-síðu sinni í gær þar sem hún tilkynnti um að hún myndi ekki aka vagninum í dag . „ Þar sem það telst greinilega dýraníð að vera með hesta á feti á malbiki er ég ekki að keyra á morgun í jólaþorpinu í Hafnarfirði ! “ segir hún . Í kjölfarið hafa svo skapast heldur heitar umræður um málið , sérstaklega í Facebook-hóp Hafnfirðinga . Þar kalla margir bæjarbúar eftir því að hestvagninn fái að aka áfram á óbreyttum tíma og virðast margir kenna Veganbúðinni um málið og jafnvel grænkerum almennt . Veganbúðin hefur þá sent frá sér tilkynningu vegna málsins þar sem segir : „ Ákvörðun um að breyta dagskrá hestvagnsins var tekin af fulltrúum Hafnarfjarðar í gær og ákvörðun tilkynnt eiganda hestanna . Hún birti tilkynningu þess efnis á sínum Facebook aðgangi áður en bærinn hafði birt upplýsingar um ákvörðunina eða rökstuðning um hana . “ Talsmenn Veganbúðarinnar segja ákvörðunina hafa verið tekna af Hafnarfjarðarbæ einum sem verði að svara fyrir málið . Veganbúðin „ Hvorki bærinn né við höfum verið beðin um rökstuðning né veittur kostur á að koma málefnalegum sjónarmiðum á framfæri . Þess ber að geta að samkvæmt samtali við fulltrúa bæjarins í gær snerist fjarvera hestanna í dag um óbærilegt frost , sem ég vona að þið getum öll verið sammála um að sé góð ákvörðun út frá dýraverndarsjónarmiðum , “ segir þá í færslunni og þar tekið fram að samkvæmt tilkynningu Jólaþorpsins verði ferðirnar aðeins með breyttu sniði í dag ; á milli klukkan 16 og 18 og svo allan daginn á morgun . „ Það að vera vegan og hafa skoðun á framkomu við dýr , mennsk og ómennsk þýðir ekki að það sé verið að hatast út í þau sem halda dýr , “ segir enn fremur í tilkynningu verslunarinnar . „ Það að óska þess að dýr verði ekki framar notuð í afþreyingarskyni er skoðun sem komið var á framfæri . Engir einstaklingar hafa verið sakaðir um dýraníð og ekkert þeirra sem lýsti skoðun sinni á þessari venju efast um góðvild hesteigandans eða vilja hennar til að hugsa vel um dýrin sín . “